Sharifah Hanim

Yang Mulia Sharifah Hanim binti Tuanku Syed Hamzah atau lebih dikenali sebagai Sharifah Hanim (1935 – 25 November 2003) merupakan seorang pelakon dan ahli perniagaan yang berasal dari Arau, Perlis. Selain itu, beliau merupakan kerabat diraja Perlis dan merupakan anak perempuan pertama kepada Tuanku Syed Hamzah iaitu Raja Negeri Perlis semasa era pemerintahan Jepun. Beliau merupakan anak saudara kepada Perdana Menteri Malaysia yang pertama, Tunku Abdul Rahman.

Kehidupan awal
Beliau diputerikan di Bandar Diraja Arau, Perlis pada 1935 daripada bondanya, Sharifah Amina binti Syed Abbas Al-Sagoff yang merupakan isteri ketiga kepada Tuanku Syed Hamzah Jamalullail. Beliau mendapat pendidikan di Kolej Sultan Abdul Hamid sehingga peringkat Senior Cambridge. Beliau juga pernah bertugas sebagai juruhebah sambilan di Radio Malaysia dan juga sebagai operator telefon di Bank Negara Malaysia. Beliau juga merupakan juara pertandingan Ratu UMNO pada tahun 1956.

Kehidupan peribadi

Perkahwinan dan kerjaya
Beliau pernah mendirikan rumahtangga pada tahun 1957 dengan Jazamudin Baharuddin yang merupakan seorang penulis dengan nama pena, Adi Muara. Hasil daripada perkahwinan ini, beliau dan suami telah dikurniakan dua orang cahaya mata perempuan iaitu Sulasteri dan Sita Asma. Suami beliau telah memperkenalkannya kepada dunia perfileman dan filem Masam-Masam Manis merupakan kemuncak populariti beliau dalam industri perfileman Melayu pada tahun 1965. P. Ramlee sendiri telah mendapatkan kebenaran daripada pihak Istana Perlis sebelum beliau memulakan pengambaran filem berkenaan. Jodoh beliau bersama suaminya tidak berpanjangan dan pada tahun 1974, mereka bercerai. Penglibatan beliau dalam dunia lakonan agak terhad kerana beliau lebih menumpukan perhatian terhadap anak-anaknya. Selepas penutupan Studio Merdeka, beliau berhenti berlakon dan menceburkan diri dalam bidang perniagaan.

Kematian
Beliau mangkat di Kuala Lumpur akibat masalah kencing manis, darah tinggi dan hati dalam usia 69 tahun. Setelah dua bulan gering, beliau mangkat pada tahun 2003. Sebelumnya, beliau pernah menderita masalah tulang pinggul akibat terjatuh. Jenazah beliau telah dibawa ke Perlis dan dimakamkan di Makam Diraja Lama Arau.

Filemografi

Filem
 Tahun Tajuk Watak  Catatan  1965 Masam-Masam Manis Norkiah Hanum Filem pertama  1966 Gadis Langkawi 1969 Bukan Salah Ibu Mengandong Penyanyi undangan  Penampilan khas 1971 Asmara Kirana Pedang Sakti Sunti 1972 Anak Ku Suami Ku1973 Bunga Mas Satu Penentuan Hanim Penyamun Si Bongkok Tanjung1975 Pertiwi  Rahsia Hatiku Filem terakhir 

Telefilem
 Tahun Watak  Tajuk Saluran TV  Catatan  1977 Membelah Awan TV1 Filem ini diarahkan oleh Roslee Jalil.

Rujukan

Pautan luar


Kategori:Orang dari Perlis
Kategori:Kematian 2003
Kategori:Pelakon wanita Malaysia
Kategori:Ahli perniagaan Malaysia
Kategori:Kelahiran 1935
Kategori:Pelakon wanita Malaysia abad ke-20
Kategori:Kematian akibat penyakit kencing manis